Vrou beseer toe sy in berg vasryDie ongelukstoneel in die Outeniekwapas op 9 Julie 2016 (Foto: ER24) ŉ 24-jarige vrou is Saterdagoggend beseer toe sy met haar nutsvoertuig in ŉ berg vasgery het in die Outeniekwapas in George, Wes-Kaap. “Ooggetuies het die voorval sien gebeur en twee noodvoertuie van ER24 en Metro Rescue is ontbied,” het Russel Meiring, woordvoerder van ER24, gesê. “Die vrou is reeds uit haar motor gehaal toe paramedici by die toneel aangekom het.” Die vrou het matige beserings opgedoen en sy is na Mediclinic George geneem vir verdere behandeling. “Die vrou het later aan paramedici gesê sy het beheer verloor oor die voertuig, die berg getref en die motor het omgeslaan.” Plaaslike owerhede was op die toneel en stel verder ondersoek in.